Nuwe flieks: Fluit Fluit, Penguin Bloom | Netwerk24
28 Maart 2021 00:01
Fluit Fluit *****
Op Showmax. Beperking 13.
Hierdie kykNET-kortfilm, waarvoor Cindy Swanepoel 'n welverdiende Silwerskerm-toekenningprys as beste aktrise gewen het, breek filmreëls en fokus met 'n natuurlike, maar melancholiese verwondering op 'n vrou wat haar verbeel sy is "die fluitende predikantsvrou".
Om Swanepoel te ervaar wat verskeie voëls naboots en die s'e laat fluit soos 'n penniefluit, is 'n belewenis. Die versugting na bekendheid en celebrity borrel lewendig tussen die gefluitery deur. Ook 'n verbeelding wat tragies buite beheer geraak het vol eensaamheid. Die regisseur, Hardus van Deventer, belig afsondering en verwronge drome op 'n unieke manier.
Penguin Bloom **
Op Netflix. Beperking 13.
Hierdie ware verhaal gaan oor 'n vrou (Naomi Watts) wat verlam word en dan deur 'n ekster (magpie) geïnspireer word om weer betekenis te vind. Dit is 'n fliek vol sentiment, strelende kinematografie en 'n veilige storie. Dit ontvou tydsaam, maar dis die verhouding tussen die vrou, haar gesin asook die ekster wat genesing bring, wat dit voortdryf. Vir kunsfliekgangers.